
Līgums Nr. BNKS 2026/30
“Ventilācijas kanālu un dūmvadu kanālu apsekošana, tehniska apkope (tīrīšana), dokumentācijas noformēšana”
Bauska, Bauskas novads                                      
                            
Reģ. Nr. 
                                                                                   Līguma datums ir pēdējā pievienotā droša elektroniskā paraksta un tā laika zīmoga datums

SIA “Bauskas novada komunālserviss”, reģistrācijas Nr. 43603011586, juridiskā adrese: Biržu iela 8A, Bauska, Bauskas novads, LV – 3901, tās valdes priekšsēdētāja Ģirta Kolendo un valdes locekļa Uģa Saukuma personās, turpmāk tekstā – “Pasūtītājs”, no vienas puses, un
_________, juridiskā adrese: __________, kuru uz statūtu pamata pārstāv tās valdes loceklis ____, turpmāk – “Izpildītājs”, no otras puses,
kā arī abi kopā vai katrs atsevišķi, turpmāk saukti – “Puses” vai “Puse”, ar saistošu spēku kā sev, tā savu tiesību, saistību un pienākumu tālāk pārņēmējiem un ieguvējiem, izsakot savu gribu brīvi - bez maldības, viltus un spaidiem un ievērojot iepirkuma rezultātus – 2026.gada iepirkuma komisijas lēmumu iepirkuma “Apkures ierīču un dūmvadu kanālu apsekošana, tehniska apkope (tīrīšana), dokumentācijas noformēšana” ar iepirkuma identifikācijas numuru BNKS 2026/30 noslēdz šāda satura līgumu, turpmāk tekstā – Līgums.
1. Līguma priekšmets
1.1. Pasūtītājs pasūta un apmaksā, bet Izpildītājs apņemas pēc Pasūtītāja pieprasījuma, darba uzdevumā norādītajās adresēs (pielikums Nr.1) veikt dūmkanālu tīrīšanas un apkopes darbus, turpmāk – Pakalpojums, par Līgumā nolīgto maksu, atbilstošā kvalitātē un saskaņā ar pielikumā pievienoto Izpildītāja  Tehnisko-finanšu piedāvājumu (Pielikums Nr.2), kas ar Līguma spēkā stāšanās brīdi kļūst par tā neatņemamu sastāvdaļu.
1.2. Pakalpojumi tiek sniegti Pušu saskaņotā laikā, bet ne vēlāk kā 3 (trīs) darba dienu laikā pēc Pasūtītāja pieprasījuma.
2. Līguma darbības termiņš
2.1. Līgums stājas spēkā ar tā abpusēju parakstīšanas brīdi un ir spēkā līdz Pušu nolīgto saistību pilnīgai izpildei, ja vien netiek izbeigts pirms noteiktā termiņa, saskaņā ar Līguma noteikumiem un/vai spēkā esošo Latvijas Republikas normatīvo aktu prasībām.
2.2. Līguma izpildes termiņš tiek noteikts 45 (četrdesmit piecas) dienas no Līguma parakstīšanas dienas vai līdz Līgumcenas sasniegšanai. Līgums tiks izbeigts vai nu ar Līgumcenas sasniegšanu vai termiņa izbeigšanos, atkarībā no tā, kurš nosacījums iestājas pirmais.
3. Pušu pienākumi
3.1. Pasūtītājam ir pienākums:
3.1.1. nodrošināt Izpildītāju ar nepieciešamo informāciju, kas nepieciešama Pakalpojuma pilnvērtīgai izpildei;
3.1.2. pieņemt un apmaksāt Pakalpojumu saskaņā ar Līguma noteikumiem, apmaksu veicot atbilstoši Līguma noteiktajai norēķinu kārtībai un apmēram.
3.2. Izpildītājam ir pienākums:
3.2.1. veikt Pakalpojumu Līgumā nolīgtajā termiņā, atbilstošā kvalitātē, ievērojot Latvijas Republikā spēkā esošo normatīvo aktu prasības un saskaņā ar Līgumu un Izpildītāja iesniegto piedāvājumu (Pielikums Nr.2), tajā norādītajā apmērā;
3.2.2. nekavējoties ziņot Pasūtītājam par visiem apstākļiem, kas traucē vai varētu traucēt Pakalpojuma savlaicīgu un kvalitatīvu izpildi, vai ietekmē Pakalpojuma izpildes izmaksas – 1 (vienas) darba dienas laikā no attiecīgo apstākļu konstatācijas brīža.
4. Darbu nodošanas un pieņemšanas kārtība
4.1. Pēc Pakalpojuma izpildes Izpildītājs iesniedz Pasūtītājam Darbu nodošanas – pieņemšanas aktu 2 (divos) eksemplāros un rēķinu.
4.2. Par Pakalpojuma izpildes datumu uzskatāms datums, kad Puses ir parakstījušas Pakalpojuma nodošanas – pieņemšanas aktu un galīgā norēķina rēķinu.
4.3. Pakalpojumu Pasūtītāja vārdā pieņem, tā pilnvarotais pārstāvis – Andris Kalvāns, andris.kalvans@bnks.lv, tālr.22304932.
5. Norēķinu kārtība
5.1. Pasūtītājs par Pakalpojumu maksā Izpildītājam saskaņā ar Izpildītāja finanšu piedāvājumā noteiktajām cenām par Pakalpojumu, bet kopējā Līgumcena Līguma laikā nevar pārsniegt  EUR 41 999,99 (četrdesmit viens tūkstotis deviņi simti deviņdesmit deviņi eiro un 99 centi) bez PVN. 
5.2. Maksa par Pakalpojumu tiek apmaksāta 15 (piecpadsmit) darba dienu laikā pēc Pakalpojuma izpildes un nodošanas - pieņemšanas akta abpusējas parakstīšanas un Izpildītāja rēķina saņemšanas Līguma 11.sadaļā norādītājā Izpildītāja bankas kontā.
5.3. Par apmaksas datumu tiek uzskatīts tas datums, kurā ir veikts attiecīgais pārskaitījums.
5.4. Visas izmaksas, kas saistītas ar Pakalpojuma izpildi sedz Izpildītājs.
6. Darbu kvalitāte un garantija
6.1. Izpildītājs garantē Pakalpojuma kvalitāti un atbilstību normatīvajiem aktiem, Līguma nosacījumiem un tehniskajām prasībām.
6.2. Pasūtītājs apņemas ievērot Ministru kabineta noteikumos Nr. 238 “Ugunsdrošības noteikumi” noteiktās ugunsdrošības prasības, kas attiecās Pasūtītāja objektos;
6.3. Garantijas laiks darbiem – 6 (seši) mēneši, no darbu  pieņemšanas – nodošanas akta parakstīšanas dienas.
7. Pušu atbildība
7.1. Par savu saistību pienācīgu izpildi Izpildītājs un Pasūtītājs atbild saskaņā ar Latvijas Republikā spēkā esošajiem normatīvajiem aktiem.
7.2. Gadījumā, ja Izpildītājs neievēro Līguma 1.2.punktā noteikto Līguma izpildes termiņu, Izpildītājs maksā Pasūtītājam par katru nokavēto dienu nokavējuma procentus 0.5% (nulle komats pieci procenti) apmērā no nolīgtās Līgumcenas, bet ne vairāk kā 10% apmērā no Līgumcenas.
7.3. Gadījumā, ja Izpildītājs neveic vai atsakās veikt Līgumā pielīgtās saistības, Izpildītājs maksā Pasūtītājam līgumsodu 10% apmērā no visa Pakalpojuma kopējās summas.
7.4. Gadījumā, ja Izpildītājs nepilda vai atsakās pildīt Līgumā pielīgtās saistības, Pasūtītājam ir tiesības vienpusēji izbeigt Līgumu, rakstiski paziņojot par to Izpildītājam 5 (piecas) darba dienas iepriekš. Šajā gadījumā Līgums uzskatāms par izbeigtu tajā datumā, kāds ir norādīts minētajā paziņojumā. Pie tam Izpildītājs nekavējoties, ne vēlāk kā 3 (trīs) darba dienu laikā no Līguma izbeigšanas dienas, veic Līguma 7.2. un 7.3.punktā noteiktā līgumsoda apmaksu un sedz ar Līguma neizpildīšanu Pasūtītājam radītos zaudējumus, atbilstoši Pasūtītāja rēķinā norādītajam apmēram.
7.5. Gadījumā, ja Pasūtītājs nepamatoti kavē Līgumcenas apmaksas termiņus, Pasūtītājs maksā Izpildītājam par katru nokavēto dienu līgumsodu 0,5% (nulle komats pieci procenti) apmērā no neapmaksātā rēķina, bet ne vairāk kā 10% apmērā no kopējās summas.
7.6. Puses ir atbildīgas par zaudējumiem, kas radušies kādai no Pusēm vai trešajām personām vainīgās Puses rīcības rezultātā.
7.7. Izpildītājs ir atbildīgs par Līguma darbības laikā noslēgtajiem apakšlīgumiem par konkrētu darbu izpildi Līguma ietvaros, par konsultācijām ar jebkuru citu firmu, institūciju vai ekspertiem. Tāpat Izpildītājs ir atbildīgs par nolīgto Darbu koordinēšanu, to atbilstību Latvijas Republikas spēkā esošo normatīvo aktu prasībām.
8. Līguma izbeigšana
8.1. Līgums tiek izbeigts:
8.1.1. beidzoties līguma termiņam;
8.1.2. Pusēm rakstiski vienojoties;
8.1.3. ar Pasūtītāja rakstisku uzteikumu (vienpusējā kārtā), Līguma 7.3.punktā noteiktajā gadījumā un kārtībā;
8.1.4. vienpusējā kārtā - Līguma 9.3.punktā noteiktajā gadījumā un kārtībā.
8.1.5. citos normatīvajos aktos noteiktajos gadījumos un kārtībā.
8.2. Līguma attiecības par pabeigtām atzīstamas ar dienu, kad Puses izpildījušas visas savstarpējās saistības un starp tām pilnībā nokārtoti visi maksājumi.
9. Nepārvarama vara
9.1. Ja kāda Puse nevar pilnīgi vai daļēji izpildīt savas saistības tādu apstākļu dēļ, kurus izraisījusi jebkāda nepārvarama vara: dabas stihija, ugunsgrēks, militāras akcijas, blokāde, valsts varas vai pārvaldes institūciju pieņemti lēmumi, eksporta aizliegums preču ražotājas valstī u.c., saistību izpildes termiņš tiek pagarināts par laiku, kas vienāds ar minēto apstākļu izraisīto aizkavēšanos.
9.2. Pusei, kas nokļuvusi nepārvaramas varas apstākļos, nekavējoties rakstiski jāinformē par to otra Puse un, ja iespējams, ziņojumam jāpievieno izziņa, ko izsniegusi kompetenta iestāde un kas satur minēto apstākļu apstiprinājumu un raksturojumu.
9.3. Ja minēto apstākļu dēļ līgumsaistības nav iespējams izpildīt 45 (četrdesmit piecu) kalendāro dienu laikā, katrai Pusei ir tiesības atteikties no turpmākas Līguma izpildes. Šajā gadījumā nevienai no Pusēm nevar prasīt zaudējumu atlīdzību, kas radušies šī Līguma izbeigšanas rezultātā.
10. Citi noteikumi
10.1. Līgums pilnībā apliecina Pušu vienošanos attiecībā uz Līguma priekšmetu un atceļ visas iepriekšējās sarunas, saraksti un vienošanās, kas pastāvējušas starp Pusēm līdz Līguma parakstīšanai attiecībā uz tā priekšmetu.
10.2. Visi Līguma grozījumi un papildinājumi ir jānoformē rakstiski, kuri, Pusēm parakstot, kļūst par Līguma neatņemamu sastāvdaļu.
10.3. Visas domstarpības un strīdus, kas radušies Līguma izpildes gaitā, Puses pirmkārt cenšas atrisināt sarunu ceļā. Strīdi un nesaskaņas, ko Puses neatrisina sarunu ceļā, tiek izskatīti saskaņā ar spēkā esošajiem Latvijas Republikas likumiem un citiem normatīvajiem aktiem un tajos noteiktajā kārtībā.
10.4. Visus pārējos jautājumus, kas nav atrunāti Līgumā, regulē atbilstošas Latvijas Republikas likumos un citos normatīvajos aktos noteiktās materiālo un procesuālo tiesību normas.
10.5. Ja kāds no Līguma punktiem nedarbojas un/vai zaudē savu spēku, tad tas neietekmē Līguma darbību kopumā.
10.6. Visi paziņojumi, kas attiecas uz Līguma noteikumu izpildi, sūtāmi ierakstītā vēstulē uz Līgumā norādītajām Pušu adresēm vai nododami otrai Pusei personīgi. Adreses maiņa kļūst saistoša otrai Pusei tad, kad Puse, kuras adrese tiek mainīta, nosūta tai attiecīgu paziņojumu vai dokumentu, kas apstiprina šādas izmaiņas:
10.6.1. Paziņojums, kuru Puses, Līgumā minēto saistību izpildei, nosūtījušas viena otrai izmantojot pasta pakalpojumus, uzskatāms, ka Pusei paziņots septītajā dienā pēc tā nodošanas pastā.
10.7. Visi Pušu parakstītie Līguma pielikumi kļūst par Līguma neatņemamām sastāvdaļām.
10.8. Puses apliecina, ka ar visiem Līguma punktiem ir iepazinušās, piekrīt tiem un vēlas noslēgt šādu Līgumu, ko apliecina, parakstot to.
10.9. Puses apliecina, ka tām ir visas nepieciešamās tiesības noslēgt Līgumu un uzņemties tajā paredzētos pienākumus, saistības.
10.10. Līgums sagatavots latviešu valodā uz 3 (trīs) lapas pusēm elektroniska dokumenta veidā un parakstīts elektroniski ar drošiem elektroniskiem parakstiem. Līgums stājas spēkā pēdējā droša elektroniskā paraksta un laika zīmoga pievienošanas brīdī.
10.11.  Līgumam, uz tā noslēgšanas brīdi, ir šādi pielikumi:
           10.11.1. Darba uzdevums (Pielikums nr.1);

           10.11.2. Finanšu piedāvājums (Pielikums nr.2).

11.Pušu paraksti
Pasūtītājs:
Izpildītājs:
	SIA “Bauskas novada komunālserviss”

Reģ. Nr. 43603011586

Adrese:  Biržu iela 8a, Bauska,  

Bauskas novads, LV – 3901

Banka: A/S Swedbank 

Konts: LV34HABA0001402040425  

Kods:  HABALV22  

 Valdes priekšsēdētājs/Ģirts Kolendo (paraksts*)       
  Valdes loceklis/Uģis Saukums (paraksts*)
	Valdes loceklis/ (paraksts*)


         
Šis dokuments ir parakstīts ar drošu elektronisko parakstu un satur laika zīmogu

*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

